**Chap 64 Prodiges Nouveaux**

M- Asinio M'. Acilio consulibus mutationem rerum in deterius portendi

cognitum est crebris prodigiis. signa ac tentoria militum igne caelesti arsere; fastigio

Capitolii examen apium insedit; biformis hominum partus et suis fetum editum cui

accipitrum ungues inessent. numerabatur inter ostenta deminutus omnium

magistratuum numerus, quaestore, aedili, tribuno ac praetore et consule paucos intra

mensis defunctis. sed in praecipuo pauore Agrippina, uocem Claudii, quam

temulentus iecerat, fatale sibi ut coniugum flagitia ferret, dein puniret, metuens

agere et celerare statuit, perdita prius Domitia Lepida muliebribus causis, quia

Lepida minore Antonia genita, auunculo Augusto, Agrippinae sobrina prior ac Gnaei

mariti eius soror, parem sibi claritudinem credebat. nec forma aetas opes multum

distabant; et utraque impudica, infamis, uiolenta, haud minus uitiis aemulabantur

quam si qua ex fortuna prospera acceperant. enimuero certamen acerrimum, amita

potius an mater apud Neronem praeualeret: nam Lepida blandimentis ac

largitionibus iuuenilem animum deuinciebat, truci contra ac minaci Agrippina, quae

filio dare imperium, tolerare imperitantem nequibat.

**Chap 66**

In tanta mole curarum ualetudine aduersa corripitur, refouendisque uiribus mollitia

caeli et salubritate aquarum Sinuessam pergit.

Tum Agrippina, sceleris olim certa et oblatae occasionis propera nec ministrorum

egens, de genere ueneni consultauit, ne repentino et praecipiti facinus proderetur;

si lentum et tabidum delegisset, ne admotus supremis Claudius et dolo intellecto ad

amorem filii rediret. exquisitum aliquid placebat, quod turbaret mentem et mortem

differret. deligitur artifex talium uocabulo Locusta, nuper ueneficii damnata et diu

inter instrumenta regni habita. eius mulieris ingenio paratum uirus, cuius minister e

spadonibus fuit Halotus, inferre epulas et explorare gustu solitus.

**Chap 67**

Adeoque cuncta mox pernotuere ut temporum illorum scriptores prodiderint infusum delectabili boleto uenenum, nec uim medicaminis statim intellectam, socordiane an Claudii uinolentia; simul soluta aluus subuenisse uidebatur. igitur exterrita Agrippina et, quando ultima timebantur, spreta praesentium inuidia prouisam iam sibi Xenophontis medici conscientiam adhibet. ille tamquam nisus euomentis adiuuaret, pinnam rapido ueneno inlitam faucibus eius demisisse creditur, haud ignarus summa scelera incipi cum periculo, peragi cum praemio.